Удзельнікі ансамбля імкнуцца з максімальнай дакладнасцю перадаць характэрную для беларускай народнай песні спецыфічную манеру выканання. Асабліва выдатна гэта атрымоўваецца ў двух яго салістак – Настассі Дзёмінай і Вікторыі Крапасновай. Пра поспехі гэтых прыгожых і таленавітых дзяўчынак на старонках нашай газеты мы пішам даволі часта. Яны прымаюць актыўны ўдзел у канцэртным жыцці школы і горада, у раённых творчых праектах. Жыхары Жлобіна часта бачаць Насцю і Віку на розных святах і не перастаюць захапляцца іх яркай, непаўторнай манерай выканання і абавязкова адорваюць дзяўчын апладысментамі.